హితవాది

హితవాది వారపత్రిక 1862 లో మచిలీపట్నంలో మొదలైంది. ఈ పత్రికను చర్చ్ మిషనరీ సొసైటీ తరఫున రెవరెండ్ జాన్ ఎడ్మండ్ షార్కీ ప్రచురించాడు. షార్కీ తెలుగు బాగా మాట్లాడేవాడు, రాసేవాడు. క్రైస్తవ మత ప్రచారం పత్రిక ధ్యేయం అయినప్పటికీ, సామాజికాంశాల గురించి కూడా రాసేవారు. హిందూస్త్రీల అభ్యున్నతే ఆశయంగా షార్కీ కొన్ని కథలు రాశాడు. మరికొన్ని పుస్తకాల్ని ఇంగ్లీషు నుంచి అనువదించాడు. ఈ పత్రికను టైప్ సెట్టింగు లాగా కాకుండా, ఎప్పటికప్పుడు బ్లాక్‌ తయారు చేసుకుని ముద్రించేవారు. 'హితవాది' పత్రిక కాపీలు కొన్ని లండన్ లోని బ్రిటిష్‌ మ్యూజియంలోను, మరికొన్ని చికాగో యూనివర్సిటీ లైబ్రరీలోనూ ఉన్నట్లు తెలుస్తున్నది. ఈ పత్రిక రెండు సార్లు ఆగిపోయి మళ్ళీ మొదలై, చివరికీ 1920 ప్రాంతాల్లో శాశ్వతంగా ఆగిపోయింది. 

స్వామినీన ముద్దునరసింహంనాయుడు రాసిన హితసూచని పుస్తకం లోని భాగాలు తొలుత హితవాదిలో ప్రచురితమయ్యాయి.

 చరిత్ర 
హితవాది పత్రిక 1848 లో వారపత్రికగా వెలువడిందని కొన్ని మూలాల్లో కనిపిస్తుంది. అయితే ఇది 1862 లో వెలువడిందని పలు ఇతర మూలాల్లో కనిపిస్తుంది. ఉదాహరణకు 1979 లో జరిగిన దక్షిణ భారత, సిలోన్ మిషనరీ సమావేశం తరువాత ప్రకటించిన పుస్తకంలో ఈ పత్రిక 1862 లో మొదలైందని రాసారు. అలాగే కేంబ్రిడ్జి యూనివర్సిటీ ప్రచురించిన ఒక పరిశోధనా వ్యాసంలో కూడా పత్రిక ప్రారంభ సంవత్సరం 1862 అనే ప్రకటించారు. ఈ వ్యాసం ప్రకారం పత్రిక 1862 లో మొదలై 1867 లో ఆర్థిక కారణాల వలన ఆగిపోయింది. మళ్ళీ 1873 లో మొదలై, మళ్ళీ 1897 లో ఆగిపోయింది. తిరిగి 1904 లో మొదలై 1916 నాటికి 550 ప్రతుల ప్రచురణకు చేరింది. షార్కీ 1821 లో జన్మించి, 1867 లో మరణించాడు. 1867 లో పత్రిక ఆగిపోవడానికి ఆర్థిక కారణాలు కాక, బహుశా ఆయన మరణమే కారణం అయి ఉండవచ్చు.

పత్రిక ప్రచురణ మచిలీపట్నం నుండే అయినప్పటికీ, అచ్చువెయ్యడం మాత్రం తొలుత మద్రాసులో జరిగేది. కొంతకాలం తరువాత, మచిలీపట్నం లోనే నోబుల్ కాలేజీకి చెందిన సి.ఎం.ఎస్. డోవ్ ప్రెస్‌లో ముద్రించేవారు.

షార్కీ తరువాత ధన్వాడ అనంతం పత్రిక బాధ్యతలు స్వీకరించి మళ్ళీ 1873 లో ప్రచురణ మొదలుపెట్టాడు. అతను క్రైస్తవం పుచ్చుకున్న బ్రాహ్మణుడు. అది 1897 లో ఆగిపోయి, మళ్ళీ 1904 లో మొదలైంది. 1904 లో మొదలైనపుడు కొత్తగా తొలి సంపుటి, తొలి సంచికతో మొదలుపెట్టారు. 1920 జూన్‌లో బ్రిటిషు అధికారులు తయారుచేసిన నివేదికలో హితవాది పత్రిక గురించిన ప్రస్తావన ఉంది. అయితే 1921 నివేదికల్లో దీని ప్రస్తావన లేదు. దీన్ని బట్టి 1920 జూన్ తరువాత, 1921 మధ్య పత్రిక ప్రచురణ ఆగిపోయిందని భావించవచ్చు.

 మూలాలు 

వర్గం:మచిలీపట్నం నుండి ప్రచురితమైన తెలుగు పత్రికలు
వర్గం:19 వ శతాబ్దపు తెలుగు పత్రికలు
వర్గం:తెలుగు వారపత్రికలు
వర్గం:మూతబడిన తెలుగు పత్రికలు
వర్గం:మూతబడి తిరిగి మొదలైన తెలుగు పత్రికలు
వర్గం:20 వ శతాబ్దపు తెలుగు పత్రికలు